
Številka: 0110-0014/2026-5
Nova Gorica, dne 6. oktobra 2026
[bookmark: _Hlk195615944]
DODATNI ODGOVORI
NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA PODANA NA SEJAH MESTNEGA SVETA
[bookmark: _Hlk84260571]39. SEJA MESTNEGA SVETA, 8. oktober 2026
1. [bookmark: _Hlk202348949]SVETNIK ANDREJ PELICON je skladno z 21. členom Poslovnika Mestnega sveta najmanj tri dni pred sejo poslal naslednje svetniško vprašanje:

Postavljam svetniško vprašanje, na kateri zakonski osnovi, odloku ali sklepu so bili predani v uporabo (županove besede v mediju) štirje novi občinski avtobusi družbi Nomago? 
Zahtevam na vpogled dokument o tem.
Kakor tudi znesek uporabnine za občinske avtobuse, oziroma koliko bo občinski proračun privarčeval s tem, ko ima aktualni koncesionar Nomago zaradi tega dejstva nižje stroške izvajanja javnega mestnega prometa.

Občinska uprava je posredovala naslednji odgovor:
Mestna občina Nova Gorica je štiri električne avtobuse nabavila s pomočjo sofinancerskih sredstev Eko sklada v višini nekaj več kot 1.700.000,00 EUR. Pogoj za povračilo sredstev je bila med drugim tudi predložitev pogodbe, s katero je občina dokazala, da se z avtobusi izvaja gospodarska javna služba mestnega prometa.
Zaradi navedenega sta Mestna občina Nova Gorica in Občina Šempeter – Vrtojba sklenili aneks h koncesijski pogodbi, s katerim sta avtobuse predali sedanjemu koncesionarju z namenom izvajanja javne službe v testno uporabo in za omejen čas, in sicer do izbora novega koncesionarja, vendar največ do 28. 2. 2027. Namen testne uporabe je preveriti tehnično brezhibnost avtobusov, njihovo zanesljivost in vključitev v dejansko izvajanje mestnega prometa ter pravočasno odpraviti morebitne pomanjkljivosti pred začetkom novega koncesijskega obdobja. Ker je Občina Šempeter – Vrtojba še v postopku vzpostavitve polnilne infrastrukture, je koncesionar na lastne stroške zagotovil eno električno polnilnico. Poleg tega električno energijo za potrebe polnjenja avtobusov zagotavlja tudi iz drugih virov. 
Dokumenti, povezani s predajo avtobusov v uporabo, ter vse informacije v zvezi z njihovo uporabo in najemnino so dostopni pri Mestni občini Nova Gorica.

Aleš Markočič
direktor občinske uprave

